আর পাঁচ জনের মতো কৃষ্ণনগরের নাসিমও স্বপ্ন দেখেছিল লেখাপড়া করে একটা ভালো চাকরি করবেন। কিন্তু দিনমজুর বাবা আকবর মল্লিকের পক্ষে ছেলের লেখাপড়ার খরচ চালানো সম্ভব হচ্ছিল না। মাধ্যমিক পাশ করার পর আর পড়াতে পারবেন না জানিয়ে দেন নাসিমের বাবা। বছর ষোলোর ছেলের মাথায় আকাশ ভেঙ্গে পড়ে। বন্ধুরা পড়বে আর সে জমির হাল ধরবে এটা কিছুতেই হজম হচ্ছিল না। হাল ছাড়ার পাত্র ছিলেন না নাসিম। শেষ হতে যাওয়া স্বপ্নকে বাঁচাতে এমন এক ব্যবসা করতে চাইছিলেন যা দিয়ে পড়াশোনার খরচ চালিয়েও পরিবারের পাশে দাঁড়াতে পারবেন। মাথায় আসে এক নতুন আইডিয়া। খাবারের শেষে অনেকেরই প্রিয় হজমিগুলি ও মুখশুদ্ধি তৈরির ব্যবসা করবে বলে ঠিক করেন। কলকাতা থেকে প্রশিক্ষণ নিয়ে আসেন। বন্ধুর কাছ থেকে ১০ হাজার টাকা ধার নিয়ে নেমে পড়েন ব্যবসায়। প্রতিষ্ঠানের নাম দেন ‘নাসিম ফুড প্রোডাক্ট’। প্রথমে নিজের বাড়িতেই বিভিন্ন ধরনের হজমিগুলি তৈরি করতেন। আমলকী, আদা, জোয়ান, আনারদানা, আম, হরিতকী, আমচুর পাউডার এসব দিয়ে নিত্য নতুন স্বাদের হজমিগুলি আর মুখশুদ্ধি তৈরি করতেন। প্রথমে স্থানীয় বাজারে নিজেই ফেরি করতেন। তারপর ধীরে ধীরে দোকান ধরলেন। এখন কলকাতার বাজারে প্রচুর চাহিদা নাসিমের ফুড প্রোডাক্টের। একা আর সামাল দিতে পারেন না। তাই কয়েকজন কর্মীকে নিয়ে এই কর্মকাণ্ড চালিয়ে যাচ্ছেন।